  Виталий Пронин Удмурт кылын суредъёс сётъяллязы Шаркан ёросысь егитъёс.«Вераськы анай кылын!» акция ортчытӥз егитъёслэн «Шунды» огазеяськонзы. Со сӥземын вал Анай кыллэн калыккуспо нуналэзлы.Та акция кылдӥз 2013-тӥ арын. Соку удмурт азьветлӥсьёс потӥзы Ижысь Шор площаде но, калыклы книга сётъяса, ветлӥзы. Мукет аре «шундыос» поттӥзы «Мон вераськисько удмурт кылын» значокъёс, егитъёс али но, соосты гадязы бырттыса ветло, на.Туэ егитъёс выль сямен та акциез ортчытӥзы - машина нуллӥсьёслы удмурт кылын суредъёс поттӥзы. Отын пӧртэм визькылъёс гожъямын. Кылсярысь, «Сюрес усьтӥське мынӥсьлы», «Вамыштоно ке, мед кылёз пытьы!», «Дыртӥсь таракан пуртые усе». Водительёс соку ик суредъёсты машина бордазы лякылӥзы. Акция ортчиз Ижын, Алнаш, Грак, Пичи Пурга, Якшур-Бӧдья, Дэри но Шаркан ёросъёсын.Со сяна анай кылэз гажан мылкыд пыӵатӥсь суредъёсты луэ адӟыны Ижысь коркаослэн лифт борддоръёсазы. Алнаш ёросысь егитъёс потӥзы базаразы.Анай кыллэн калыккуспо нуналэзлы сӥзем ужрадъёс ортчытӥзы ёросъёсысь егитъёс но. Озьы Дэбес ёросын калык визьзэ сыназ «Мар? Кытын? Ку?» шудонын. Алнаш ёросысь егитъёс потӥзы базаразы - калыкез эктонъёсын-кырӟанъёсын шулдыртӥзы. Вузаськизы но - удмурт кылын открыткаослэсь но киужъёслэсь барыш поттӥзы. Теги: анайкыл Шунды  